Samferdselsdepartementet

Kap. 1352

Prop. 1 S Tillegg 1

(2018–2019)

Proposisjon til Stortinget (forslag til stortingsvedtak)

FOR BUDSJETTÅRET 2019

Endring av Prop. 1 S (2018–2019)
Statsbudsjettet 2019 under Samferdselsdepartementet (omdisponering av bevilgninger til jernbaneformål knyttet
til infrastrukturavgifter)

Tilråding fra Samferdselsdepartementet 9. november 2018,
godkjent i statsråd samme dag.
(Regjeringen Solberg)

# Innledning

I denne proposisjonen fremmes det forslag om å endre to bevilgningsforslag i Prop. 1 S (2018–2019) for Samferdselsdepartementet.

Endringsforslagene i proposisjonen omfatter bevilgningsforslag under kap. 1352 Jernbanedirektoratet, post 70 Kjøp av persontransport med tog og post 71 Kjøp av infrastrukturtjenester – drift og vedlikehold. Forslagene innebærer samlet sett et uendret bevilgnings- og aktivitetsnivå under kap. 1352 Jernbanedirektoratet.

Bakgrunnen for forslaget er at inntekter til Bane NOR vil redusere behovet for statlige bevilgninger til kjøp av infrastrukturtjenester, men øke behovet til kjøp av persontransport med tog.

Som det går frem av omtalen i Prop. 1 S (2017–2018), side 158, tilfaller inntekter som tidligere tilfalt staten ved Jernbaneverket og var en del av statsbudsjettet, etter gjennomføringen av jernbanereformen, Bane NOR SF direkte. Det er i forslaget til utgiftsbevilgning tatt hensyn til Bane NORs inntekter.

Jernbaneforskriften § 6-1 pålegger infrastrukturforvalter (Bane NOR) å fastsette og innkreve avgifter. Gjeldende regler om innføring av infrastrukturavgifter ble fastsatt i 2002 på bakgrunn av forpliktelser etter EØS-avtalen, men med visse unntak (godstog med aksellast over 25 tonn og bruk av Gardermobanen), ble det ikke krevd inn avgifter frem til 2017. I forbindelse med jernbanereformen er det lagt opp til en gradvis økning av kjøreveisavgiften og betaling fra togselskapene for tilleggstjenester. Bane NOR har med bakgrunn i dette utarbeidet en implementeringsplan for infrastrukturavgifter.

For togtjenester som staten ved Jernbanedirektoratet kjøper, kompenseres togselskapene for ev. endringer i avgiftene.

# Endringer i budsjettforslaget for 2019

Kap. 1352 Jernbanedirektoratet

Post 70 Kjøp av persontransport med tog

I Prop. 1 S (2018–2019) er det foreslått å bevilge 3 745,1 mill. kroner under kap. 1352, post 70.

Samferdselsdepartementet foreslår å øke bevilgningsforslaget under kap. 1352, post 70, med 450 mill. kroner til 4 195,1 mill. kroner, jf. nærmere omtale under post 71.

Post 71 Kjøp av infrastrukturtjenester – drift og vedlikehold

I Prop. 1 S (2018–2019) er det foreslått å bevilge 8 873,5 mill. kroner under kap. 1352, post 71.

I Prop. 1 S (2018–2019) for Samferdselsdepartementet ble det lagt til grunn en videreføring av Bane NORs inntektsnivå fra Saldert budsjett 2018. Med Bane NORs økninger i avgiftssatsene, er inntektene fra infrastrukturavgifter forventet å ligge om lag 450 mill. kroner over nivået fra Saldert budsjett 2018, både i 2018 og 2019. I tråd med forutsetningene om at Bane NORs inntekter vil redusere behovet for bevilgninger fra staten, burde bevilgningsforslaget vært 450 mill. kroner lavere under kap. 1352, post 71, og tilsvarende høyere på post 70.

Avgiftsøkningen medfører en tilsvarende økning av kompensasjonsbehovet for de persontogtilbudene som staten ved Jernbanedirektoratet kjøper fra togoperatørene i 2019, jf. kap. 1352, post 70.

På denne bakgrunn foreslår Samferdselsdepartementet å redusere bevilgningsforslaget under kap. 1352, post 71, med 450 mill. kroner til 8 423,5 mill. kroner.

De bevilgningsmessige konsekvenser for statsbudsjettet for 2018 vil Samferdselsdepartementet komme tilbake til i forbindelse med nysalderingen.

Samferdselsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endring av Prop. 1 S (2018–2019) Statsbudsjettet 2019 under Samferdselsdepartementet (omdisponering av bevilgninger til jernbaneformål knyttet til infrastrukturavgifter).

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 1 S (2018–2019) Statsbudsjettet 2019 under Samferdselsdepartementet (omdisponering av bevilgninger til jernbaneformål knyttet til infrastrukturavgifter) i samsvar med et vedlagt forslag.

Forslag

til vedtak om endring av Prop. 1 S (2018–2019)
Statsbudsjettet 2019 under Samferdselsdepartementet (omdisponering av bevilgninger til jernbaneformål knyttet
til infrastrukturavgifter)

I

I statsbudsjettet for 2019 blir bevilget under følgende kapittel:

Utgifter:

04N1xt2

|  |  |  |  |
| --- | --- | --- | --- |
| Kap. | Post | Formål | Kroner |
| 1352 |  | Jernbanedirektoratet |  |
|  | 70 | Kjøp av persontransport med tog, kan overføres  | 4 195 100 000 |
|  |  | mot tidligere foreslått kr 3 745 100 000  |  |
|  | 71 | Kjøp av infrastrukturtjenester – drift og vedlikehold, kan overføres, kan nyttes under post 72, post 73 og post 74  | 8 423 500 000 |
|  |  | mot tidligere foreslått kr 8 873 500 000 |  |